मोनाखाय लामाया बारा जाम गौयामोन। बियो एम्बुलेन्सखौ लोगो हमहैनो इसे गोबारै सालाय लांबाय। दसे गोजान सालाय लांनायनि उनाव उल्था बिथिंनिफ्राय फैनाय गंसे ट्राक गारिनि लाइटआ थोंजों बिनि मेगनावनो गोलैबाय। जगेस्वरआ सिगांआव जेबो नुहुरा जाबाय। थाङै थाङै गारिया सिगांनि ‘स्पिद ब्रेकार’आव सौग्रावनानै गोजौ बाज्ल’खांना होबाय आरो खाथिनि ‘दिभाइदार’आव दुम सौदावहैबाय। ओंखारनानै नायबाय गारिनि बामपारानो गुरुबनानै फारसेथिं गालाला जाना थाबाय। जगेस्वरआ बेफोरखौबो नायबाय थानो सोलाबलिया… बियो बे गालालायैनो गारिखौ सालाय लांनानै सरुसजाइनि कर’ना सेन्तारखौ मोनहैबाय। नाथाय बेखौ मोनहैब्लाबो आफोदआ बिखौ नागाराखै। सरुसजाइनि कर’ना सेन्तारआव गोदान बेरामि लाखिनो सिट गैया। जगेस्वरआ खाराव माराव खावलायबाय बेरामिखौ लाखिनो नाथाय मानिया। जेबो राहा नुहुरैनि बियो गावसोरखौ दैथाय हरनाय हस्पिटालनि दाक्तारखौ फ’न खालामबाय। दाक्तारआ बिसोरजों माबा माबि रायलाय नायावसो बिसोर बेरामिखौ लाखिनायसै। बे दिनखालि हर गेजेरावसो जगेस्वरआ न’ मोनहैदोंमोन।